Vignesie Julie

La **Vignesie Julie** e je une regjon inventade dal innomenât lenghist Graziadio Isaia Ascoli.

## Storie
Il non al fo inventât dal Ascoli intal 1863 (adun cun lis altris 2 denominazions *Venezia Euganea* e *Venezia Tridentina)* che renomenà in clâf iredente il Litorâl austriac (*Küstenland*) o ben chei teritoris logâts *Di Là dal Clap* che l'Italie rivendicave la possession parcè che considerâts talians. Chestis denominazions comparirin par la prime volte domenie 23 di Avost 1863 ta lis pagjinis dal gjornâl milanês *L'Alleanza* ta un articul no firmât dal titul *Le Venezie*.

Il non al ven di *Gens Iulia* (la famee romane che colonizà chescj teritoris) e dal tribût a la secolâr dominazion viniziane di part di chestis tieris; e cjapave dentri sul inprin il Friûl Orientâl, la citât di Triest, il Cjarnâr e l’Istrie. Cheste denominazion parò, tal cors dal XIX secul, restà cunfinade ai circui leteraris dal iredentisim talian e dome tai prins agns dal '900 si tacà a imponi su la societât, sburtade dai mieçs di comunicazion di masse che cimiavin al nazionalisim talian.

Daspò dal 1918 la denominazion Vignesie Julie (*Venezia Giulia*) tacà a sei doprade in maniere semi-uficiâl da lis autoritâts militârs talianis prin e di chês civîls po par definî i teritoris pene concuistâts dal Ream d'Italie e che forin de Austrie-Ongjarie. Cul 1921 il stât talian scomençà a butâ fûr stampis e publicazions cun chest non. 

Tai agns seguitîfs cheste regjon si amplià e si strenzè, sedi pierdint teritoris (il sarvignanês tal 1923 al passà a la provincie di Udin), sedi ampliantlu (tai agns ’20 dal secul stât e si considerave Vignesie Julie ancje dut il Friûl fin a la Livence restant però simpri escludût il teritori di Puart; opûr cjapant dentri ancje i teritoris da la citât di Flum, di Zara o in gjenerâl la Dalmazie). 

Daspò da la seconde vuere mondiâl e la nassite da la Republiche taliane, il non Vignesie Julie al tacà a sei doprât ta lis denominazions ministrativis uficiâls.

Ai 18 di Dicembar 1946 cun 17 avôt a favôr e 10 contraris, la II Sottocommissione dell'Assemblea Costituente cun chestis peraulis cussì faseve buine la costituzion da la future regjon: ***«La sottocommissione approva la costituzione della Regione Friulana comprendente il territorio del Friuli, più le terre della Venezia Giulia che a norma del prossimo trattato di pace dovranno restare allo stato italiano, con l'esclusione del distretto di Portogruaro»***. Chestis peraulis a son cetant impuartantis parcè che (fûr che notâ cemût che la regjon ere sul prin proviodude tanche *Friulana*) par la prime e ultime volte un orghin istituzionâl al descrîf tal stes moment ce che sarès il Friûl e ce la Vignesie Julie metint lis dôs entitât sul stes plan cui relatîfs cunfins, ven a stai: par ce che rivuarde il Friûl lis provinciis di Udin e Gurize (la provincie di Pordenon no esisteve ancjemò) e l'ex mandament di Puart, par ce che rivuarde la Venezia Giulia il Teritori Libar di Triest e lis ex provinciis talianis di Pola, Flum e Zara. 

Tal 1947 daspò di bataiis politichis e travarsiis cuintri la nassite da la proviodude regjon furlane, al fò proponût il non Friûl-Vignesie Julie par la future regjon dal deputât, e rapresentant dal mont autonomistic furlan, Tiziano Tessitori (ancje se l'autonomisim furlan voleve la sole regjon dal Friûl) come alternative a la denominazion *Regione giulio-friulana e Zara*, proponude dal triestin Fausto Pecorari.

Simpri tal 1947 la *X Norma transitoria* da la Costituzion taliane blocà la nassite da la regjon autonome che viodè la lûs dome tal 1963.

## Cumò
Tai dîs di vuê la definizion di Vignesie Julie e reste ancjemò ogjet di discussion, pai furlans difat e cjaparès dentri dome la provincie di Triest, ma pai triestins e includarès ancje la provincie di Gurize, dute o almancul la part a est dal Lusinç; intant che ta chei teritoris che cumò a si cjatin ta Slovenie e Cravuazie cheste acezion je dal dut disparide.

Ai 19 di Lui 2016 la Cjamare à aprovât in vie definitive il gnûf statût da la regjon Friûl-Vignesie Julie (leç regjonâl 26/2014) abulint lis 4 provinciis di Pordenon, Udin, Gurize e Triest sostituidis da lis 18 gnovis UTI (*Unioni Territoriali Intercomunali*). Fra chestis UTI o vin ancje la **UTI Giuliana** tal puest da la provincie di Triest: segnant in maniere nete e sclete il fat che ancje par lis istituzions regjonâls la *Venezia Giulia* cjapave e cjape dentri dome la ex provincie triestine fermantsi sul Timau.